Saugiai praleiskime šventes..

Artėja gražiausios metų šventės - Šv. Kalėdos ir Naujieji metai. Vieni jas švenčia namuose, kiti lanko masinius renginius, o kaip kas išvyksta į keliones. Turime daugybe galimybių švęsti ir linksmintis, tačiau privalome pasirūpinti savo ir artimųjų saugumu.

Jeigu liekate namuose pasirūpinkite, kad būstas būtu saugus.

Namuose slypi daug pavojų. Neretai per išsiblaškymą žmonės pamiršta, kad reikia išjungti elektros prietaisus, užgesinti nuorūką... Labai dažnai gaisrus sukelia ir patys juose žūsta neatsargiai rūkantys, girtaujantys žmonės.

Atsargiai naudokitės elektros prietaisais: jie turi būti tinkami eksploatuojami, saugūs sprogimo ir gaisro atžvilgiu, nenaudokite netvarkingu elektros saugikliu, kištukiniu lizdu, kištuku, jungikliu ir kitu elektros aparatu, .į kištukinius lizdus nejunkite elektros prietaisus, kurie viršija leistiną galią. Pastebėjus elektros tinklų ir įrenginių gedimus, sukeliančius kibirkščiavimą, kabelių, laidų ir variklių kaitimą, būtina juos nedelsiant išjungti ir pašalinti gedimus.

ŽVAKĖS – ROMANTIŠKA, BET PAVOJINGA

Deganti žvakė – tai atvira ugnis. Žvakės sukuria ypatingą nuotaiką, tačiau jos gali sukelti ir gaisrus. Todėl svarbu parinkti joms tinkamą vietą. Tokią, kad degančios žvakės niekam nekliudytų, kad prie jų neprieitų namuose esantys mažyliai ar naminiai gyvūnai. Nepatariama statyti žvakių ant palangės, prie užuolaidų, nes skersvėjis gali įpūsti liepsną, o prie jos prisilietusi besiplaikstanti užuolaida tikrai užsidegs... Jokiu būdu nepuošti jomis kalėdinės eglutės! Žvakės turi stovėti sunkiose, stabiliose žvakidėse. Jei žvakė degama ne žvakidėje, ji turi stovėti ant nedegaus paviršiaus. Todėl negalima degančios žvakės statyti, pavyzdžiui, ant televizoriaus  – plastikinis televizoriaus korpusas pradės lydytis ir gali užsidegti.

 Jei degančiomis žvakėmis puošiamas šventinis stalas, reikėtų pasirūpinti, kad per jas nebūtų ko nors siekiama – gali užsidegti prie stalo sėdinčiųjų drabužiai ar plaukai. Puošiant stalą dera žinoti, kad dirbtinės gėlės, kaspinai apie žvakę taip pat gali sukelti gaisrą. Deganti žvakė skleidžia didelį karštį, todėl virš jos turėtų būti bent 1 m tarpas. Pastatytos lentynose ar po stalu jos tikrai sukels gaisrą. Negalima statyti daug žvakių vienoje vietoje. Tarp dviejų degančių žvakių turi būti bent 10 cm atstumas. Degančių žvakių negalima judinti, o prieš perkeliant jas į kitą vietą būtina užgesinti. Svarbu prižiūrėti, kad į karštą vašką neprikristų  degių medžiagų, pavyzdžiui, degtukų nuolaužų... Svarbiausia – nepalikti degančios žvakės be priežiūros,  o išeinant iš kambario ją užpūsti.

NEPAMIRŠKITE IR PATIES SVARBIAUSIO ŠVENČIŲ SIMBOLIO – KALĖDŲ EGLUTĖS.

eglė turi stovėti ant tvirto pagrindo, atokiai nuo durų ir netrukdyti išeiti iš patalpos.

eglės iliuminacija ir apšvietimas turi būti įrengtas laikantis Bendrųjų priešgaisrinės saugos reikalavimų

draudžiama egles puošti degiomis medžiagomis, žvakutėmis ir bengališkosiomis ugnimis.

JEIGU IŠVYKSTATE IŠ NAMŲ

 Prieš išvykdami nepamirškite išjungti iš elektros tinklo elektrinių bei šildymo prietaisų, televizoriaus, nepalikite perkaitintos ar besikūrenančios krosnies, patikrinkite ar išjungtos dujos. Taip pat pasirūpinkite kad balkone nebūtu prikrauta degių daiktų (laikraščių, rūbų, šiukšlių, kilimėlių) jie gali užsidegti nuo įskridusio fejerverko, ar netvarkingai numestos nuorūkos. Uždarykite visų kambarių duris ir langus.